વિન્ડો-શોપિંગ એટલે કે અડી શકાય એવા શોરૃમમાં ખરીદદારોને આકર્ષવા જે કશું શોકેસમાં મૂક્યું હોય તેના મનોમન માલિક થવું, એ મામલો હવે જૂનો થયો. શોપમાં અંદર જઈને બેપાંચ આઇટમ પસંદ કરવી ‘ને પાછી મૂકી દેવી એય આઉટડેટેડ ક્રિયા છે. હવે તો મોબાઇલ પર આખા ગામની વસ્તુઓ હાથવેંતમાં જોવાની મજા છે. એમાંથી કશું જરૃર હોય કે ના હોય ખરીદી પાડવાનું સુખ છે. મોટા શહેરમાં કે એફોર્ડેબલ ક્લાસમાં ઓનલાઇન શોપિંગ એક સાધારણ ફરજ હોય તેમ સંખ્યાબંધ ગૃહસ્થો તેનું પાલન કરે છે. મેની મેની મેની ટાઇમ્સ આ યજ્ઞમાં સમસ્ત કુટુંબ દ્વારા આહુતિ અપાતી હોય છે.